บิ๊กตู่ เผยมีชื่อ กรธ.ให้เลือก 20-30 คนแล้ว
นายกฯ เผยประชุมครม.มอบหมายภารกิจ บิ๊กป้อม ตามเรื่องสรรหา สปท.-กรธ. รับมีเสนอชื่อร่วมกรธ. 20-30 คน ยัน ยังไม่ตัดสินใจ รอหารือร่วมครม.-คสช.อีกครั้ง เผยทหาร-ตำรวจโยงค้ามนุษย์สอบใหม่หมด ลั่นคนทำผิดต้องรับโทษ,เมื่อวันที่ 22 ก.ย. ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้าคสช. กล่าวภายหลังการประชุมครม. ว่า ในที่ประชุมได้มอบหมายงานให้ พล.อ.ประวิตร วงษ์สุวรรณ รองนายกรัฐมนตรี ด้านความมั่นคง รักษาการในช่วงที่ตนไม่อยู่ และฝากให้ดูแลติดตามในกาสรรหาสภาขับเคลื่อนเพื่อการปฏิรูปประเทศ (สปท.) และกรรมการร่างรัฐธรรมนูญ (กรธ.) ซึ่งตอนนี้ยังไม่ตัดสินใจ แต่รับฟังความเห็นที่ทุกฝ่ายเสนอมา ขณะเดียวกันรายชื่อตามที่สื่อมวลชนเสนอนั้น ก็จะพิจารณาทั้งหมด ซึ่งจะหารืออีกครั้งในระดับ ครม.-คสช. เชื่อว่าทุกคนมีความตั้งใจ แต่ขอให้มองที่จุดมุ่งหมายสุดท้าย คือ การทำให้ประเทศสงบสันติ เข้มแข็ง ลดปัญหาที่ผ่านมา มากกว่าการเลือกตั้ง และไม่ใช่มองแค่รัฐธรรมนูญจะผ่านหรือไม่ผ่าน,เมื่อถามว่า ขณะนี้มีชื่อคนอื่นนอกจาก นายมีชัย ฤชุพันธุ์ ที่ปรึกษา คสช. และนายอานันท์ ปันยารชุน อดีตนายกรัฐมนตรี หรือไม่ พล.อ.ประยุทธ์ กล่าวว่า ไม่รู้ ตนเห็นตามที่หนังสือพิมพ์เสนอเท่านั้น เสนอมาก็รับฟังหมด ยังไม่ตัดสินใจใดๆ ทั้งสิ้น ซึ่งคนที่เข้ามาต้องหาทางออกให้ประเทศให้ได้ และเป็นที่พอใจของทุกฝ่าย ส่วนหลักการที่เลือกมีเพียงอย่างเดียวคือ ทำเพื่อชาติ บ้านเมือง ไม่มีอะไรมากกว่านี้ เพราะชาติไม่ใช่เล็กๆ แต่เป็นประชาชนกว่า 70 ล้านคน อย่างไรก็ตามขณะนี้มีผู้สนใจสมัครเป็น กรธ. แล้ว 20-30 คน ซึ่งการที่สมัครเข้ามาน้อยไม่ได้หนักใจ,ส่วนสภาขับเคลื่อนฯ ขณะนี้มีฝ่ายการเมืองเข้าร่วม เพียงไม่กี่คน ไม่กี่พรรค ส่วนที่ไม่เข้ามาก็อย่ามาพูดว่าไม่เห็นด้วย ประชาชนดูอยู่ว่า ที่ผ่านมาพรรคเหล่านี้วางตัวไว้ตรงไหน ที่ผ่านมาเกิดเรื่องจากใคร ไม่ยอมรับความผิดพลาด แล้วจะให้ตนสงบเรียบร้อย ปรองดองเป็นไปไม่ได้,ดูแล้วไม่มีใครอยากเข้ามา เพราะไม่อยากอยู่ท่ามกลางความขัดแย้ง ใครเข้ามาก็หาว่ารับใช้ คสช. ส่วนคนที่ไม่เข้าก็ไม่ยอมรับ สรุปบ้านเมืองนี้ไม่มีใครอยากทำอะไร ทำอะไรก็ไม่ถูกใจทั้งหมด ผมไม่อยากกดดัน ให้อิสระทุกคนและขอข้างนอกอย่ากดดันด้วย คนเหล่านี้ไม่ได้ทำเพื่อผมแต่ทำเพื่อคนไทย พล.อ.ประยุทธ์ กล่าว,พล.อ.ประยุทธ์ กล่าวถึงสัดส่วนทหารในสภาขับเคลื่อนฯว่า เป็นการตั้งไว้เฉยๆ มากหรือน้อยตนเฉลี่ยเอง และพร้อมเปลี่ยนสัดส่วนได้ตลอดเวลา เช่น หากส่งมา 150 รายชื่อ ก็อาจตัดเหลือ 50 หรือน้อยกว่านั้น เพราะสัดส่วนยังไม่ชัดเจน ไม่ต้องไปสนใจจำนวน แต่ควรสนใจว่าจะปฏิรูปกันอย่างไรทั้งนี้หากรัฐธรรมนูญต่อให้เขียนวิเศษอย่างไร แต่ถ้าไม่ปฏิบัติก็ไม่มีผล กฎหมายมีหลายมาตราแต่คนก็ยังติดคุก และไม่จำเป็นต้องเขียนขึ้นใหม่หลายๆ รอบ หากทุกคนนับถือและปฏิบัติ ถ้าทำได้ตนก็ไม่จำเป็นต้องเข้ามา คนไทยจะทะเลาะกันเรื่องรัฐธรรมนูญไปอีกกี่ฉบับ จำเป็นต้องเปลี่ยนผ่านประชาธิปไตยไปสู่สากลหรือยัง และคนไทยพร้อมที่จะเป็นสากลหรือไม่,พล.อ.ประยุทธ์ กล่าวถึงกรณี ที่ นพ.นิรันดิ์ พันธกิจ อดีต สปช. อยากให้นายกฯเปิดเผยรายชื่อก่อนเดินทางไปสหรัฐฯว่า เขาเป็นใคร สปช.ใครเป็นคนตั้ง เขาอยากก็อยาก แต่ผมไม่อยาก ผมเป็นคนกำหนด ตามใจคนมากก็ทำอะไรไม่ได้สักอย่าง,นอกจากนี้ พล.อ.ประยุทธ์ ยังกล่าวถึงคดีความที่เกี่ยวกับการค้ามนุษย์ ที่มีเจ้าหน้าที่ตำรวจ และทหารไปเกี่ยวข้องว่า ก็สอบสวนดำเนินไป ตนได้สั่งการไปแล้วเพราะมีหลักฐานเกี่ยวกับเรื่องเงินๆ ทองๆ เขาออกหมายจับมาแล้วตำรวจก็ต้องสอบสวนใหม่ทั้งหมดอยู่แล้วว่ามีความเกี่ยวโยงกันอย่างไร ไม่ใช่ตำรวจสอบตำรวจ หรือตำรวจมาสอบทหารเดี๋ยวจะกลายเป็นว่าทหารไม่มีความสุขเท่าไรในการสอบสวน ตนยืนยันว่าต้องให้ความเป็นธรรมทั้งหมดเพราะหากเกี่ยวข้องก็ต้องรับโทษ อย่าไปกังวลคนไม่ดีก็ต้องรับโทษ เดี๋ยวมันจะเกิดความไม่เป็นธรรม และตนได้มอบหมายให้ พล.อ.ประวิตร วงษ์สุวรรณ รองนายกรัฐมนตรีและรมว.กลาโหม รับเรื่องไว้แล้ว
นายกฯ เผยประชุม ครม. มอบหมายภารกิจ บิ๊กป้อม ตามเรื่องสรรหา สปท.-กรธ. รับมีเสนอชื่อร่วม กรธ. 20-30 คนยันยังไม่ตัดสินใจ รอหารือร่วม ครม.-คสช.อีกครั้ง
พล.อ.ประยุทธ์ จันทร์โอชา,บิ๊กตู่,สรรหาสภาขับเคลื่อนเพื่อการปฏิรูปประเทศ,สปท.,กรรมการร่างรัฐธรรมนูญ,กรธ.,สัดส่วนสภาปฏิรูปฯ,ร่างรัฐธรรมนูญ,ข่าว,ไทยรัฐออนไลน์,ข่าวการเมือง